Morten Messerschmidt (DF), 2025-03-13:
Tak, formand.
Hvis man skal svare på det spørgsmål, som den konservative ordfører stiller, nemlig hvordan omkostningerne kan være så små, er det, fordi vi allerede har driftsomkostninger til de tre styrelser, som nu bliver bedt om at håndtere det her.
Og om de skal håndtere 10 eller 20 klager mere, kommer nok ud på et.
Det er en fiffig måde for regeringen at camouflere det, som jeg tror de fleste vil sidde tilbage med, når man læser de her 200 sider, nemlig at det nok er ganske tungt at administrere.
Med det er Folketinget jo slet ikke blevet bedt om at behandle, for det har man nede i EU besluttet som en forordning, og forordninger er som bekendt ulovlige at implementere, det skal man kun med direktiver.
Det ændrer dog ikke på, at det her er en voldsom forøgelse af den administrative byrde for vores virksomheder, og det er jo ikke nyt i debatten.
Jeg var lige inde at kigge i referatet fra Europaudvalget, hvor ministeren fik mandat den 29. november sidste år, og der står der faktisk som en af prioriteterne for regeringen, at effekterne af forslaget skal stå mål med de administrative og økonomiske konsekvenser.
Jeg må indrømme, at når man tænker på, at dansk erhvervsliv i forvejen bruger 90.000 fuldtidsstillinger på administration og bureaukrati fra dette Folketing og EU, kan jeg ikke lade være med, når jeg sidder og bladrer det her igennem, at tænke på, om ikke man kunne have gjort det bare en lille smule enklere.
Alene den bestemmelse, som beskriver, hvad det er, man fremadrettet ikke må, skal man langt ind i forslaget, til artikel 5, for at finde.
Jeg er helt overbevist om, at it-kyndige osv. vil kunne få noget meningsfyldt ud af det her, men jeg kan ikke.
Nu nævnte jeg før artikel 5's første punktum, litra a, over for hr. Kim Edberg Andersen, og i b, som er lige så lang, og nu citerer jeg, formand, står der: »omsætning, ibrugtagning eller anvendelse af et AI-system, der hos en fysisk person eller en specifik gruppe af personer udnytter sårbarheder på grundlag af alder, handicap eller en særlig social eller økono&#x2;misk situation med henblik på eller med det resultat i væsentlig grad at fordreje den pågældende persons eller en til gruppen hørende persons adfærd på en måde, der forvolder eller med rimelig sandsynlighed vil forvolde den pågældende person eller en anden person betydelig skade«.
Det kan man forstå, men hvorfor i alverden skal det fylde fem linjer?
Det er jo ikke bare fem linjer, det er 200 sider.
Det her er skrevet på den måde for at holde kunstigt liv i advokater og revisorer og it-konsulenter.
Det er simpelt hen det glade vanvid, og derfor kan det ikke undre, at det kommer fra EU, for det danske Folketing ville jo aldrig nogen sinde vedtage noget, der var så skørt.
Vi ville skrive, at vildledende markedsføring eller vildledende brug af kunstig intelligens, eller hvad ved jeg, er forbudt, og det straffes i skærpede tilfælde med op til 2 år og en bøde af omsætningen – eller sådan et eller andet.
Derfor er man i en lidt underlig situation, for på den ene side skal vi stemme om et lovforslag, der bare giver Digitaliseringsstyrelsen, Datatilsynet og Domstolsstyrelsen adgang til at kontrollere nogle regler, der allerede er vedtaget, uden at vi har stemt om dem eller debatteret dem her i Folketingssalen, og de kommer bare til at gælde.
Hvem kan være imod, at de mest kyndige myndigheder får adgang til det?
På den anden side siger man dermed også ja til det her fuldstændig ugennemsigtige og udechifrerbare stykke lovgivning fra EU, og derfor kan jeg simpelt hen ikke give et svar på, hvad vi stemmer her.
Jeg synes, det er skørt.
Det stod i Jyske Lov, som er fra 1241, at loven skal være kendelig, at helt almindelige mennesker skal kunne læse den for at forstå den.
Jeg kan ikke engang finde et ualmindeligt menneske i min omgangskreds, som faktisk er ganske stor, og som er i stand til at forklare mig, hvad det er, der er lovligt og ulovligt ved det her.
Så det håber jeg ministeren vil bruge lidt tid på, altså bare lige forklare os andre, hvad det egentlig er i artikel 5, stk. 1, litra a-i, man forbyder.
Det vil jeg godt vide.
Hvis vi kan få det forklaret nogenlunde med menneskesprog, så jeg kan forstå det, vil vi overveje at stemme ja.
Tak, formand.